KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni ta' ċerti dispożizzjonijiet tar-Regolament tal-Kunsill (KE) Nru 812/2004 li jippreskrivi miżuri li jikkonċernaw qabdiet inċidentali ta' ċetaċji fil-meded (żoni) tas-sajd u jemenda r-Regolament (KE) Nru 88/98 INTRODUZZJONI Ir-Regolament tal-Kunsill (KE) Nru 812/2004[1] jistabbilixxi miżuri għar-rappurtar ta' qabdiet inċidentali ta' ċetaċji f'żoni tas-sajd iddefiniti kif ukoll miżuri biex jiġu mmitigati tali qabdiet. Ir-Regolament jidentifika l-attivitajiet tas-sajd fejn l-użu ta' apparat akustiku deterrenti (acoustic deterrent devices – ADDs) huwa obbligatorju, l-ispeċifikazzjonijiet tekniċi u l-kundizzjonijiet ta' użu ta' dan l-apparat, u l-attivitajiet tas-sajd fejn għandhom jitwettqu skemi ta' osservaturi biex tinkiseb dejta rappreżentattiva sabiex jiġi vvalutat il-livell ta' qabdiet inċidentali taċ-ċetaċji. L-Istati Membri huma responsabbli għall-infurzar tal-użu tal-ADDs u l-monitoraġġ tal-effikaċja tagħhom matul iż-żmien, kif ukoll għall-implimentazzjoni ta' skemi ta' monitoraġġ skont il-linji gwida ta' dan ir-Regolament. Skont l-Artikolu 6 ta' dan ir-Regolament, l-Istati Membri għandhom jibagħtu rapport annwali lill-Kummissjoni dwar l-implimentazzjoni ta' ċerti dispożizzjonijiet tar-Regolament. Skont l-Artikolu 7, il-Kummissjoni, wara li tkun rċeviet it-tieni rapport mill-Istati Membri, għandha tipproduċi Komunikazzjoni lill-Parlament Ewropew u lill-Kunsill dwar l-operat ta' dan ir-Regolament[2]. Wara li jkun ġie mressaq ir-raba' rapport annwali mill-Istati Membri, il-Kummissjoni għandha tippreżenta Komunikazzjoni aġġornata lill-Parlament Ewropew u lill-Kunsill. Dawn il-Komunikazzjonijiet għandhom ikunu msejsa fuq il-valutazzjoni tar-rapporti tal-Istati Membri u għandhom jitqiesu wkoll il-valutazzjonijiet imwettqa mill-Kunsill Internazzjonali għall-Esplorazzjoni tal-Baħar (International Council for the Exploration of the Sea – ICES) u l-Kumitat Xjentifiku Tekniku u Ekonomiku għas-Sajd (Scientific, Technical and Economic Committee for Fisheries - STECF). Dan id-dokument huwa intenzjonat li jissodisfa l-obbligu tat-tieni rappurtar min-naħa tal-Kummissjoni. Din il-Komunikazzjoni tinkludi sommarju tal-informazzjoni miġbura bejn l-2007 u l-2009 li ġiet imressqa mill-Istati Membri lill-Kummissjoni skont l-Artikolu 6 tar-Regolament. L-ICES u l-STCEF ukoll ġew mitluba li janalizzaw il-kontenut xjentifiku tar-rapporti nazzjonali, l-implimentazzjoni tar-Regolament u kwalunkwe rapport xjentifiku ieħor ipprovdut mill-Istati Membri. Il-konklużjonijiet ta' din l-analiżi mill-ICES u l-STECF ġew riflessi wkoll. ANALIŻI TAR-RAPPORTI TAL-ISTATI MEMBRI Ir-rappurtar mill-Istati Membri skont ir-Regolament (KE) Nru 812/2004 tjieb minn żmien l-ewwel Komunikazzjoni mill-Kummissjoni lill-Kunsill u lill-Parlament Ewropew fl-2009. Madankollu, l-informazzjoni pprovduta mill-Istati Membri tkompli tvarja kemm fil-kontenut kif ukoll fil-format. Kemm l-ICES kif ukoll l-STECF josservaw li l-inkosistenzi li jinsabu fl-informazzjoni pprovduta mill-Istati Membri jillimitaw il-livell ta' kwalunkwe valutazzjoni fir-rigward ta' kif qiegħed jiġi implimentat ir-Regolament. Huma ftit l-Istati Membri (l-Irlanda, il-Pajjiżi l-Baxxi, Spanja, l-Isvezja u r-Renju Unit) li b'mod volontarju adottaw il-format propost għar-rappurtar li ġie issuġġerit mill-ICES u l-STECF. Il-format standard ġie formalment adottat mill-Istati Membri f'Mejju 2010. Dan għandu jtejjeb il-konsistenza tar-rappurtar fil-futur. Mit-tnejn u għoxrin Stat Membru kostali tal-UE, pajjiż wieħed biss ma pprovdiex mill-inqas rapport annwali wieħed. Sitt Stati Membri (il-Belġju, Ċipru, il-Greċja, Malta, il-Bulgarija u r-Rumanija) infurmaw lill-Kummissjoni li ma għandhom l-ebda obbligu ta' rappurtar skont ir-Regolament. Dan huwa jew minħabba l-fatt li l-flotot tagħhom ma wettqu l-ebda operazzjoni tas-sajd prevista mill-kamp ta' applikazzjoni tal-Anness I (l-użu tal-ADDs) jew l-Anness III (osservaturi abbord) tar-Regolament jew, fil-każ tal-Bulgarija u r-Rumanija, minħabba l-fatt li l-operazzjonijiet tas-sajd tagħhom iseħħu esklussivament fil-Baħar l-Iswed li mhuwiex kopert minn dan ir-Regolament. Id-Danimarka, l-Estonja, il-Finlandja, Franza, l-Irlanda, l-Italja, il-Latvja, il-Pajjiżi l-Baxxi, il-Polonja, Spanja, l-Isvezja u r-Renju Unit ippreżentaw rapporti b'dejta minn osservaturi abbord. Kollha għajr pajjiż wieħed ipprovdew xi stimi fuq qabdiet inċidentali. Minkejja l-evidenza ta' xi titjib, huwa evidenti għall-Kummissjoni li bosta Stati Membri għad għandhom diffikultajiet bl-implimentazzjoni tar-Regolament u, b'mod partikolari, fir-rigward tar-rekwiżiti stabbiliti hawn taħt: Obbligu ta' użu tal-ADDs Tmien Stati Membri (id-Danimarka, l-Estonja, Franza, il-Ġermanja, l-Irlanda, il-Polonja, Spanja u r-Renju Unit) attwalment għandhom żoni tas-sajd fejn l-ADDs huma obbligatorji. Dawn l-Istati Membri rrappurtaw dwar l-użu tagħhom permezz tal-monitoraġġ dirett minn aġenziji ta' kontroll u nfurzar u permezz ta' intervisti mas-sajjieda kif ukoll l-istudji pilota tagħhom. B'mod ġenerali, il-livell tal-implimentazzjoni tad-dispożizzjonijiet fl-Artikoli 2 u 3 tar-Regolament mhuwiex ċar u hemm indikazzjonijiet mir-rapporti nazzjonali li l-użu attwali mill-bastimenti u l-monitoraġġ imwettaq mill-Istati Membri jibqgħu ta' livell mhux sodisfaċenti. L-Istati Membri kollha li jużaw ADDs ikkonkludew li jeħtieġ xogħol ulterjuri sabiex jitjiebu l-affidabbiltà, l-effikaċja u l-immaniġġar prattiku tal-apparat attwali. Dawn il-problemi effettivament wasslu lill-Istati Membri kollha affettwati sabiex jikkummissjunaw studji li jimmonitorjaw u jivvalutaw l-użu tal-ADDs u jtejbu l-immaniġġar prattiku u l-karatteristiċi tekniċi tagħhom b'kooperazzjoni ma' bosta manifatturi. Perikli għas-sikurezza assoċjati mal-użu tal-ADDs tqiesu wkoll iżda r-rapporti mill-Istati Membri jindikaw li dawn jistgħu jiġu ssuperati sew permezz ta' disinn imtejjeb, kontroll aħjar tal-kwalità fil-livell tal-fornitur kif ukoll permezz ta' tibdiliet fil-prattika operazzjonali. Xi Stati Membri wettqu wkoll ittestjar ta' tipi ġodda ta' ADDs li saru kummerċjalment disponibbli u mill-inqas wieħed, minn fost dawn l-apparati ġodda, pprovda riżultati pożittivi. Kien hemm ukoll livell tajjeb ta' kontribuzzjoni mill-industrija waqt dawn it-testijiet kollha. Tali riċerka kollaborattiva għandha titkompla. L-ispiża annwali għat-tqegħid ta' ADDs ukoll tibqa' problema. Dan jista' jvarja konsiderevolment fir-rigward tat-teknoloġija mħaddma f'dan l-apparat u r-rata ta' telf ta' ADDs f'ċerti żoni tas-sajd speċifiċi. L-ispejjeż huma meqjusa bħala sinifikanti għall-attivitajiet tas-sajd li jużaw xbieki statiċi[3] u dawn l-ispejjeż, flimkien mal-affidabbiltà fqira u l-impatti negattivi fuq l-operazzjonijiet tas-sajd, skoraġġew l-użu ta' ADDs u l-konformità mar-Regolament. Madankollu, bosta Stati Membri bdew skemi ta' għoti ta' għajnuna jew ipprovdew ADDs b'xejn lis-sajjieda sabiex ipattu għall-ispejjeż u jippruvaw iżidu l-użu tagħhom. Dawn il-miżuri għenu f'ċerti każijiet iżda ma kinux uniformi fost l-Istati Membri u jidhru biss bħala soluzzjoni għal perjodu qasir ta' żmien. Bosta Stati Membri studjaw l-effetti taż-żieda fl-ispazju bejn l-ADDs immuntati fuq xbieki statiċi u kkonkludaw li effettivament meta jiġi rduppjat l-ispazju, dan ma jwassalx għal tnaqqis fl-effikaċja tagħhom. Billi jiġi rduppjat l-ispazju jistgħu jitnaqqsu l-ispejjeż għas-sajjieda. L-Artikolu 3 tar-Regolament jippermetti lill-Istati Membri li jawtorizzaw, b'mod temporanju, l-użu ta' apparat differenti mill-ispeċifikazzjonijiet stabbiliti fl-anness tekniku tar-Regolament u dan ma jinkludix iż-żieda fl-ispazji applikati għall-apparat. Mill-inqas żewġ Stati Membri għamlu użu minn din id-deroga. Għad hemm inċertezza dwar l-ADDs min-naħa tal-NGOs minħabba riskji pperċepiti ta' esklużjoni tal-ħabitat u ta' effetti ta' storbju ambjentali iżda ma hemm l-ebda evidenza xjentifika ta' dawn l-effetti. L-abitwazzjoni ġiet ukoll imsemmija mill-NGOs bħala raġuni għalfejn l-ADDs ma jaħdmux għalkemm anke f'dan il-każ hemm ftit evidenza xjentifika li turi li dan huwa l-każ. L-ICES ikkonkluda li tali effetti ma ġewx ipprovati u huwa raġonevoli li jiġi preżunt li peress li l-ADDs huma effikaċi fit-tnaqqis ta' qabdiet inċidentali ta' foċeni, dan jegħleb kwalunkwe effett kollaterali potenzjali. Kwistjoni oħra ta' importanza marbuta mal-ADDs hija l-iżvilupp ta' sistemi li jivverifikaw jekk dawn humiex qed jiffunzjonaw korrettament jew le. Aġenziji ta' kontroll u infurzar f'għadd ta' pajjiżi indikaw li d-dispożizzjonijiet tar-Regolament prattikament ma jistgħux jiġu infurzati fid-dawl tad-diffikultajiet biex jiġi ttestjat jekk dan l-apparat huwiex operazzjonali jew jekk is-sajjieda attwalment qiegħdu l-apparat fuq l-ixbieki. L-awtoritajiet Ġermaniżi u Daniżi żviluppaw apparat ta' monitoraġġ li jippermetti l-ispezzjoni tal-ADDs fil-baħar. L-awtoritajiet tal-Istati Membri għandhom iwettqu valutazzjoni ulterjuri biex jiġi ddeterminat jekk jistax jiġi adottat dan l-apparat. Obbligu ta' disinn u implimentazzjoni ta' skemi għall-osservaturi Dan l-obbligu ġie ssodisfat mill-biċċa l-kbira tal-Istati Membri permezz ta' kombinazzjoni ta' programmi speċifiċi ta' monitoraġġ, proġetti pilota, osservazzjonijiet imwettqa fl-ambitu tal-Qafas ta' Ġbir ta' Dejta (Data Collection Framework - DCF) u minn testijiet xjentifiċi u tekniċi varji oħra. Fir-rigward tar-rekwiżiti tal-Artikolu 5 tar-Regolament, jidher li fil-każijiet kollha ġew użati osservaturi adegwatament kwalifikati. Id-Danimarka, Franza, il-Latvja, il-Polonja, Spanja, l-Isvezja u r-Renju Unit kollha rrappurtaw dwar sforz ta' sajd osservat 'il fuq mil-livelli meħtieġa mir-Regolament. Id-Danimarka, il-Finlandja, Franza, l-Irlanda, il-Pajjiżi l-Baxxi, is-Slovenja u r-Renju Unit ukoll kisbu l-livell meħtieġ ta' kopertura kemm fil-grupp ≤15m kif ukoll f'dak ≥15m. L-Estonja, il-Portugall u l-Ġermanja kisbu biss kopertura baxxa taż-żoni tas-sajd tagħhom minħabba raġunijiet differenti marbuta mal-ispiża u d-disponibbiltà tal-osservaturi. Sensiela ta' restrizzjonijiet li illimitaw l-osservazzjonijiet u l-utilità tagħhom huma rrappurtati minn għadd ta' Stati Membri kif ukoll mill-ICES. Dawn id-diffikultajiet jikkonċernaw (a) l-iskjerament ta' osservaturi (b) il-livell ta' kopertura tas-sajd kif meħtieġ mir-Regolament, u (c) ir-restrizzjonijiet amministrattivi u ekonomiċi. 1. Uħud mill-Istati Membri rrappurtaw diffikultajiet fl-aċċess għall-bastimenti minħabba nuqqas ta' notifikazzjoni lill-osservaturi, min-naħa tal-organizzazzjonijiet tal-produtturi jew mis-sajjieda individwali, fir-rigward taċ-ċaqliq tal-bastimenti; nuqqas ta' ftehim dwar ir-rwol tal-osservaturi li jwassal għal nuqqas ta' kooperazzjoni mis-sajjieda; nuqqas ta' spazju li jipprevjeni lill-osservaturi milli jmorru fuq il-baħar, partikolarment fuq bastimenti żgħar; jew, nuqqas ta' riżorsi umani (osservaturi uniċi) li jwassal għal diffikultajiet fit-teħid tal-kampjuni meta jeħtieġ li l-osservaturi jikkombinaw it-teħid ta' kampjuni ta' skart mal-monitoraġġ ta' qabdiet inċidentali ta' cetaċji. 2. Huwa ċar, saħansitra minn analiżi ta' malajr tar-rapporti fl-ambitu tar-Regolament, li huma vera ftit l-Istati Membri li rnexxilhom jiksbu stimi ta' qabdiet inċidentali b'koeffiċjent ta' varjazzjoni (cv)[4] qrib 0,3 kif meħtieġ mir-Regolament. Dan huwa primarjament minħabba l-livell baxx ta' attivitajiet ta' qabdiet inċidentali osservati li joħloq diffikultajiet għall-validazzjoni ta' riżultati miksuba b'mod statistiku. Biex jinkiseb cv ta' 0,3 teħtieġ kopertura għolja ta' teħid tal-kampjuni li hija għalja u li skont l-ICES mhijiex realistika f'sitwazzjoni fejn qabdiet inċidentali huma sporadiċi (pereżempju, attivitajiet ta' qabdiet inċidentali huma rari, li jfisser li jrid jiġi osservat proporzjon kbir ta' qabdiet meta mqabbel mal-għadd totali ta' refgħat imwettqa fiż-żona tas-sajd sabiex ikun hemm opportunità raġonevoli li jiġu osservati tali attivitajiet). L-Istati Membri li għażlu li josservaw iż-żoni tas-sajd meħtieġa f'livell ta' 5 % tal-isforz tas-sajd permezz ta' skemi pilota ta' monitoraġġ, kif permess mir-Regolament, irrappurtaw ukoll diffikultajiet biex jikkonformaw bis-sħiħ ma' din id-dispożizzjoni. F'ċerti każijiet, l-Istati Membri kellhom jimmonitorjaw għadd kbir ta' bastimenti biex jilħqu l-mira ta' 5 % jew josservaw bosta żoni tas-sajd li fihom kienu involuti l-bastimenti tagħhom. Dan wassal sabiex xi żoni tas-sajd kienu osservati fil-livell ta' 5 % jew aktar filwaqt li oħrajn ġew osservati f'livelli ferm taħt il-5 % jew saħansitra ma ġewx osservati. 3. Xi Stat Membri indikaw li l-livell ta' osservazzjonijiet imwettqa s'issa ma jistgħux jiġu iżjed sostnuti finanzjarjamenti fil-futur, partikolarment, jekk jitqiesu l-kundizzjonijiet ekonomiċi attwali. Bosta Stati Membri kkonkludew li mhuwiex effikaċi li jkollhom programmi speċifiċi ta' osservaturi għal dan ir-Regolament biss u, għaldaqstant, huma użaw programmi ta' osservaturi oħra. QABDIET INĊIDENTALI Abbażi tar-rapporti ppreżentati, il-qabdiet inċidentali huma stmati li huma baxxi f'ħafna miż-żoni tas-sajd osservati, għalkemm fil-biċċa l-kbira tal-każijiet huwa diffiċli li jiġu estrapolati qabdiet osservati għal stimi ta' qabdiet totali f'livell ta' flotta. Għaldaqstant, stimi preċiżi ta' livelli ta' qabdiet inċidentali mhumiex disponibbli. Madankollu, kemm l-ICES kif ukoll l-STECF jenfasizzaw il-fatt li qabdiet inċidentali sinifikanti ġew irrappurtati b'mod konsistenti f'bosta żoni tas-sajd. Franza, il-Pajiżi l-Baxxi u Spanja rrappurtaw qabdiet inċidentali ta' ċetaċji f'attivitajiet tas-sajd bi xbieki statiċi li joperaw fis-subżoni ICES IV, VII u VIII. Il-qabdiet inċidentali kienu komposti primarjament minn foċeni, dniefel komuni u dniefel bi strixxi( Stenella coeruleoalba ). Osservazzjonijiet li saru għal sajd bi xbieki tat-tkarkir pelaġiku mwettaq minn Franza u Spanja rrappurtaw qabdiet inċidentali tad-dniefel komuni fis-subżoni ICES VII u VIII. Għall-istess żoni, Franza rrappurtaw qabda inċidentali ta' erba' baleni suwed piloti ( Globicephala melas). Osservazzjonijiet li saru għal attivitajiet tas-sajd Franċiżi fil-Baħar Mediterran irrappurtaw qabda inċidentali ta' tliet dniefel bi strixxi u denfil kbir wieħed ( Tursiops truncatus ). Il-bqija tal-Istati Membri ma rrappurtaw l-ebda qabda inċidentali mill-flotot tas-sajd osservati li jesiġu monitoraġġ skont ir-Regolament. Dan kien ta' spiss jiġi spjegat bħala riżultat ta' interazzjoni minima bejn iċ-ċetaċji u l-attivitajiet tas-sajd involuti, kopertura osservata baxxa tal-attivitajiet tas-sajd relattivi għall-isforz tas-sajd attwali, jew nuqqas ta' kopertura taż-żoni tas-sajd fejn qabdiet inċidentali tas-sajd x'aktarx ikunu sinifikanti jiġifieri iż-żoni tas-sajd li qed jiġu mmonitorjati huma dawk ħżiena. L-aħħar każ jirriżulta mill-fatt li l-attivitajiet tas-sajd b'qabdiet inċidentali magħrufa li ma jeħtieġux monitoraġġ skont ir-Regolament peress li, f'dawn iż-żoni tas-sajd, l-użu tal-ADDs bl-għan li jiġu mmitigati l-qabdiet inċidentali huwa obbligatorju. Bosta Stati Membri ssuperaw ir-rekwiżiti ta' rappurtar skont ir-Regolament u ppreżentaw riżultati ta' osservazzjonijiet ta' qabdiet inċidentali rreġistrati f'żoni tas-sajd li ma kinux jeħtieġu monitoraġġ skont ir-Regolament. Dawn ir-riżultati wrew okkorrenzi ta' qabdiet inċidentali ta' ċetaċji f'żoni tas-sajd bi xbieki statiċi fil-Baħar tat-Tramuntana u fil-Baħar Ċeltiku (foċeni, dniefel komuni u dawk bi strixxi) kif ukoll operazzjonijiet bil-konz tal-wiċċ fil-Mediterran (baleni suwed pilota). L-Istati Membri rrappurtaw ukoll okkorrenzi ta' mammiferi marini mitluqa, li l-mewt tagħhom kien irrappurtat bħala li kien assoċjat mal-irkaptu tas-sajd. L-ICES indika li trid tingħata attenzjoni xierqa sabiex dejta dwar annimali mitluqa ma jiġux interpretati żżejjed, u għandhom jiġu stabbiliti protokolli sabiex tiġi stabbilita l-kawża reali tal-mewt. Annimali mitluqa li ġew dijanjostikati bħala li mietu fi xbieki tas-sajd jistgħu jwissu lill-maniġers dwar il-preżenza ta' kwistjoni potenzjali iżda ma għandhomx jintużaw biex jestrapolaw l-iskala ta' tali qabdiet inċidentali. PARIR TAL-ICES U L-STECF L-informazzjoni dwar l-abbundanza assoluta taċ-ċetaċji fl-ilmijiet tal-UE, inkluż il-Baħar Mediterran, hija estremament eteroġenja u mhux sodisfaċenti mil-lat ta' immaniġġjar. Fl-2010, l-ICES[5] wettaq valutazzjoni tal-istatus tal-popolazzjoni tal-ispeċijiet taċ-ċetaċji kkonċernati mir-Regolament li kienet imsejsa fuq l-aħjar informazzjoni disponibbli. It-tabella 1 tiġbor fil-qosor is-sejbiet ta' din il-valutazzjoni. Tabella 1 Status tal-Popolazzjoni tal-ispeċijiet taċ-ċetaċji ewlenin kkonċernati mir-Regolament 812/2004 Speċi | Żona | Status tal-Popolazzjoni | Foċena | Il-Baħar Baltiku | Baxx ħafna – ipperikolat b'mod kritiku | Kattegat, l-Ibħra tal-Belt | Mhux magħruf – stat ta' tħassib | L-Atlantiku (Tramuntana) | Stabbli jew Qed Jiżded - evidenza ta' migrazzjonijiet minn żoni oħra. | Atlantiku (Nofsinhar) – Iberia | Abbundanza baxxa – stat ta' tħassib serju | Il-Baħar tat-Tramuntana | Stabbli – evidenza ta' migrazzjoni lejn in-Nofsinhar | Denfil Komuni | Mediterran | Mhux magħruf – tnaqqis qawwi rrappurtat matul dawn l-aħħar 30-40 sena | L-Atlantiku | Relattivament stabbli | Il-Baħar tat-Tramuntana | Stabbli - popolazzjoni żgħira | Denfil bi strixxi (Stenella coeruleoalba) | Mediterran | Mhux magħruf - vulnerabbli | Żoni oħra | Mhux magħruf – maħsub li huwa relattivament stabbli | Denfil kbir (Tursiops truncatus) | Mediterran | Mhux magħruf – bosta subpopolazzjonijiet fiż-żoni kostali kklassifikati bħala li huma fil-periklu | Żoni oħra | Mhux magħruf – maħsub li huwa relattivament stabbli | Minn din it-tabella jidher li popolazzjoni waħda tal-foċeni fil-Baltiku hija serjament ipperikolata filwaqt li erba' oħra huma f'livell deskritt mill-ICES bħala wieħed ta' tħassib, jew għaliex hemm indikazzjonijiet ta' tnaqqis fil-popolazzjoni, jew minħabba nuqqas ta' informazzjoni. Il-popolazzjoni tal-foċeni fil-Baħar l-Iswed, li mhix koperta bir-Regolament, ukoll hija meqjusa bħala waħda mhedda. Il-popolazzjonijiet l-oħra huma meqjusa bħala relattivament stabbli iżda ma jfissirx li l-qabdiet inċidentali ta' dawn l-ispeċijiet ma għandhomx impatt fuq il-popolazzjonijiet, u n-natura tax-xejriet li setgħu kienu hemm fin-nuqqas tar-regolament mhijiex magħrufa. Wara din il-valutazzjoni, l-ICES[6] ipprova jwettaq analiżi tal-qabdiet inċidentali totali taċ-ċetaċji skont ir-reġjun ta' ġestjoni u dwar jekk il-livelli attwali tagħhom kellhomx xi impatt fuq il-popolazzjonijiet. Madankollu, minħabba n-natura inkompleta u inkostistenti tad-dejta disponibbli, l-ICES seta' biss jivvaluta livelli ta' qabdiet inċidentali fi ftit żoni tas-sajd. L-informazzjoni eżistenti disponibbli dwar id-distribuzzjoni u l-abbundanza ma tistax tintuża biex jiġu vvalutati l-effetti tar-Regolament. Madankollu, l-ICES ikkonkluda li fiż-żoni tas-sajd li ġejjin, il-qabdiet inċidentali kienu ta' tħassib għalhekk il-miżuri ta' monitoraġġ u mitigazzjoni kellhom jew ikomplu jew, fil-każ tal-Baħar l-Iswed, kellhom jiġu inklużi fl-ambitu tar-Regolament. - foċeni fi xbieki statiċi fil-Baltiku, Kattegrat, il-Baħar tat-Tramuntana u Skaggerrak, l-Atlantiku u l-Baħar l-Iswed; - dniefel komuni u bi strixxi fi xbieki statiċi fl-Atlantiku u l-Baħar l-Iswed. - dniefel komuni fi xbieki tat-tkarkir pelaġiku għall-ispnot u t-tonn fl-Atlantiku; kif ukoll - dniefel kbar ( Tursiops truncatus ) fil-Mediterran. Fil-valutazzjoni tiegħu tar-rappurtar skont ir-Regolament, l-ICES jissuġġerixxi li għandu jkun hemm approċċ aktar flessibbli għal monitoraġġ u ffukar fuq żoni fejn huwa magħruf li l-livell ta' qabdiet inċidentali huwa wieħed għoli, minflok jiġu mmonitorjati żoni tas-sajd fejn ġie osservat livell baxx ħafna ta' qabdiet inċidentali u/jew livelli baxxi ta' sforz tas-sajd. Kemm l-ICES kif ukoll l-STECF identifikaw bosta lakuni fir-Regolament li jeħtieġu li jiġu indirizzati. Attwalment, ir-Regolament ma jinkludix rekwiżit għall-Istati Membri biex jirrappurtaw dwar il-Baħar l-Iswed, fejn jidher biċ-ċar li hemm kwistjonijiet ta' qabdiet inċidentali. L-attivitajiet ta' bastimenti < 15 m li huma magħrufa li huma responsabbli għall-qabdiet inċidentali mhumiex koperti b'mod xieraq. Skont l-Artikolu 4 tar-Regolament, jeħtieġ li l-Istati Membri jiġbru dejta xjentifika fuq bastimenti < 15 m permess ta' studji xjentifiċi u proġetti pilota. Filwaqt li ċerti Stati Membri wettqu tali studji u proġetti, il-monitoraġġ jibqa' wieħed fqir. F'dan ir-rigward, l-Istati Membri huma obbligati, skont id-Direttiva dwar il-Ħabitats[7], li jimmonitorjaw il-mortalità inċidentali ta' speċijiet protetti, inklużi ċ-ċetaċji, sabiex iż-żoni tas-sajd kollha kkonċernati jkunu nklużi fil-kamp ta' applikazzjoni tar-Regolament. Skont l-Artikolu 12.4 tad-Direttiva dwar il-Ħabitats, l-Istati Membri jeħtieġu jistabbilixxu sistema biex jimmonitorjaw il-qabdiet u l-qatliet inċidentali ta' speċijiet ta' annimali strettament protetti, bħaċ-ċertaċji, li huma elenkati fl-Anness IV tad-Direttiva. Informazzjoni rilevanti tifforma parti mir-rekwiżiti ta' rappurtar skont l-Artikolu 17 tad-Direttiva dwar il-Ħabitats u attwalment tinsab f'bażi tad-dejta tal-UE[8]. L-ICES vvaluta d-dejta li tinsab f'din il-bażi tad-dejta u ħares lejn ir-rabtiet bejn id-dejta miġbura fl-ambitu tad-Direttiva dwar il-Ħabitats u dik fl-ambitu tar-Regolament. L-ICES ikkonkluda li kien hemm livell għoli ta' duplikazzjoni bejn it-tnejn u kien hemm ftit evidenza ta' koordinazzjoni fost l-attivitajiet tal-Istati Membri bejn l-indirizzar tal-obbligi fl-ambitu tad-Direttiva dwar il-Ħabitats (ġestjoni abbażi taż-żona u protezzjoni tal-ispeċi, inkluż il-monitoraġġ tal-qabdiet aċċidentali) u azzjonijiet meħuda għall-issodisfar tar-Regolament. Minbarra dan, id-Direttiva dwar il-Ħabitats hija ffukata fuq ġestjoni abbażi taż-żona permezz tal-ħolqien ta' żoni protetti, iżda fil-biċċa l-kbira tal-każijiet huwa improbabbli li dan huwa mezz effikaċi biex jiġu indirizzati l-kwisjonijiet ta' konservazzjoni taċ-ċetaċji, li ħafna minnhom jinfirxu fuq żoni wiesgħin ħafna u jinqabdu f'ħafna attivitajiet differenti tas-sajd. Għaldaqstant, skont il-parir tal-ICES, kien jagħmel sens li ssir analiżi tal-arranġamenti nazzjonali għall-monitoraġġ ta' qabdiet inċidentali fl-ambitu tad-Direttiva dwar il-Ħabitats u l-koordinazzjoni tagħhom ma' dan ir-Regolament. L-ICES u l-STECF osservaw il-ħtieġa li jiġi estiż il-monitoraġġ, fl-ambitu tar-Regolament, sabiex jinkludi l-qabdiet inċidentali tal-pinnipedi, tjur tal-baħar u fkieren tal-baħar. L-ICES enfasizza l-qabdiet inċidentali sinifikanti ta' fkieren komuni rrappurtati f'firxa wiesgħa ta' żoni tas-sajd fil-Mediterran kif ukoll ta' tjur tal-baħar maqbuda f'żoni tas-sajd bil-konz. Hawn ukoll, l-Istati Membri għandhom obbligi fl-ambitu tad-Direttiva dwar il-Ħabitas biex jimmonitorjaw qabdiet ta' dawn l-ispeċijiet. L-ICES irrakkommanda li għandhom jiġu żviluppati definizzjonijiet ċari għal tipi ta' rkaptu li għalihom japplika dan ir-Regolament u għandhom jiġu inklużi fir-Regolament peress li attwalment mhuwiex ċar jekk ċerti tipi ta' rkaptu magħrufa li jinteraġixxu maċ-ċetaċji humiex koperti mill-kamp ta' applikazzjoni tar-Regolament (pereżempju, pariti). RIĊERKA MWETTQA Matul il-perjodu 2007-2010, għadd ta' Stati Membri wettqu studji bl-għan li jiżviluppaw miżuri ġodda ta' mitigazzjoni jew jitjiebu l-ADDs attwali, jitjiebu l-programmi ta' monitoraġġ inkluż l-użu ta' tagħmir ġdid ta' monitoraġġ (CCTV) kif ukoll jitjieb l-għarfien dwar id-distribuzzjoni taċ-ċetaċji u l-interazzjonijiet mal-operazzjonijiet tas-sajd. Dawn l-istudji jew ġew żviluppati fuq livell nazzjonali jew inkella b'kollaborazzjoni ma' Stati Membri oħra. L-UE ffinanzjat proġett ewlieni ta' riċerka msejjaħ NECESSITY li jħares speċifikament lejn il-mitigazzjoni tal-qabdiet inċidentali fl-attivitajiet tas-sajd bi xbieki tat-tkarkir pelaġiku. Flimkien ma' dawn l-istudji, twettaq ukoll globalment ammont kbir ta' ħidma ta' riċerka li tirrikonoxxi l-importanza tal-kwistjoni tal-qabdiet inċidentali taċ-ċetaċji. Madankollu, jidher li attwalment mhemm l-ebda miżuri tekniċi ta' mitigazzjoni alternattivi għall-ADDs li ġew ipprovati li huma effikaċi fit-tnaqqis tal-qabdiet inċidentali taċ-ċetaċji fl-irkaptu tas-sajd. Apparat alternattiv ta' mitigazzjoni bħal grillji ta' esklużjoni u barrieri f'għamla ta' xbieki li ġew ittestjati waqt sajd permezz tat-tkarkir pelaġiku rriżultaw f'telf għoli ta' ħut u mhumiex aċċettabbli għas-sajjieda. Miżuri oħra bħal għeluq f'ċerti ħinijiet jew żoni wrew li jnaqqsu l-qabdiet inċidentali iżda dan iseħħ biss meta l-attivitajiet ta' qabdiet huma prevedibbli u huma relattivament ristretti fil-ħin u l-ispazju. Tali ċirkostanzi fiż-żoni tas-sajd Ewropej huma rari. Ir-riżultati minn testijiet b'għeżula li jirreflettu akustikament li ġew imwettqa fid-Danimarka, il-Kanada u l-Amerika t'Isfel huma iktar inkoraġġanti iżda jeħtieġu ttestjar ulterjuri qabel ma jitqiesu bħala alternattiva vijabbli għall-ADDs. KONKLUŻJONIJIET 4. Kien hemm teħid insuffiċjenti ta' kampjuni fl-attivitajiet jew fiż-żoni tas-sajd tajbin li ma ppermettiex li jsiru deċiżjonijiet sodi ta' ġestjoni fir-rigward ta' qabdiet inċidentali ta' ċetaċji. Mill-Istati Membri li attwalment irrappurtaw lill-Kummissjoni, fil-biċċa l-kbira dawn ma rrapputaw l-ebda qabda inċidentali jew qabdiet baxxi fl-ilmijiet tal-UE iżda l-evidenza xjentifika minn skemi ta' osservaturi jew minn analiżi post-mortem ta' annimali mitluqa jkomplu jindikaw interazzjonijiet sinifikanti bejn iż-żoni tas-sajd u l-ċetaċji. L-informazzjoni dwar popolazzjonijiet ta' ċetaċji hija fframmentata u l-istatus tal-popolazzjoni jibqa' wieħed mhux ċar għalhekk l-impatt attwali tas-sajd fuq il-popolazzjonijiet mhuwiex mifhum biżżejjed. Stimi assolutui li jistgħu jkunu utli biex jorjentaw l-azzjonijiet ta' ġestjoni jeżistu biss għal ftit speċijiet li jinsabu fil-Baħar tat-Tramuntana, il-Baħar Baltiku u f'partijiet tal-Atlantiku u l-Atlantiku tal-Grigal. 5. Attwalment jidher li hemm enfasi żejda fuq il-miżuri ta' mitigazzjoni (i.e. ADDs) fejn tali miżuri huma pprovati li jaħdmu biss fit-tnaqqis tal-qabdiet inċidentali tal-foċeni f'żoni tas-sajd bi xbieki statiċi u mhux għal ċerti speċijiet oħra ta' ċetaċji (pereżempju: id-denfil komuni u dak bi strixxi) jew għal metodi oħra ta' sajd (pereżempju, xbieki tat-tkarkir pelaġiku). Dan wassal sabiex l-Artikolu 2 tar-Regolament ikun ineffikaċi. Ġeneralment is-sajjieda mhumiex lesti li jużaw l-apparat attwalment disponibbli minħabba raġunijiet prattiċi u ekonomiċi li huma ddokumentati sew. 6. Bosta Stati Membri għamlu sforz konsiderevoli biex jissodisfaw ir-rekwiżiti ta' rappurtar tar-Regolament. It-titjib għall-format tar-rappurtar issuġġerit mill-ICES u l-STECF u aċċettat mill-Istati Membri se jtejjeb aktar dan l-aspett. Madankollu, il-kwalità u l-kontenut tar-rapporti li ġew ippreżentati minn xi Stati Membri, jibqgħu inkonsistenti u jagħmlu din l-analiżi diffiċli. Ġħandu jiġi stabbilit rappurtar mill-Istati Membri fil-livell ta' tqassim tal-flotot li jsegwi l-klassifikazzjoni stabbilita fid-DCF u għandu jinkludi riżoluzzjoni kull xahar minflok kull tliet xhur. 7. Il-miri ta' monitoraġġ speċifikati fir-regolament jidhru ambizzjużi żżejjed u dawn il-miri għandhom jiġu riveduti. Adeżjoni għall-iskema ta' monitoraġġ, prevista mir-Regolament, f'żoni tas-sajd fejn ir-rati ta' qabdiet inċidentali huma magħrufin li huma baxxi ma tissarrafx fl-aktar użu effikaċi tar-riżorsi speċjalment meta l-qabdiet inċidentali huma magħrufa li jkunu qed iseħħu b'mod aktar frekwenti f'attivitajiet tas-sajd jew f'żoni fejn attwalment ma hemm ebda rekwiżit ta' monitoraġġ skont ir-Regolament. Skont l-ICES, approċċ aktar ġenerali fejn ikun meħtieġ li l-Istati Membri juru li ż-żoni tas-sajd tagħhom ma jissuperawx xi livell miftiehem ta' qabdiet inċidentali taċ-ċetaċji ikun aktar xieraq mingħajr ma jkun ta' piż żejjed fuq l-Istati Membri minħabba rekwiżiti eċċessivi ta' monitoraġġ. Aktar flessibbiltà u koordinazzjoni huma meħtieġa fl-allokazzjoni tal-isforz ta' monitoraġġ. 8. Id-distribuzzjoni taċ-ċetaċji u l-interazzjoni tagħhom mal-attivitajiet tas-sajd mhumiex kostanti tul iż-żmien. L-iżvilupp ta' riċerka speċifika dwar il-miżuri ta' mitigazzjoni u t-titjib tal-monitoraġġ tal-interazzjonijiet bejn iċ-ċetaċji u l-attivitajiet tas-sajd flimkien mal-implimentazzjoni sħiħa tar-Regolament se jikkontribwixxu lejn fehim aħjar ta' dawk l-iżviluppi u jkunu ta' appoġġ għat-tisħiħ ta' għodod ta' ġestjoni soda. Il-ġbir tad-dejta fl-ambitu tad-Direttiva dwar il-Ħabitats u r-rabta mar-Regolament iridu jiġu ċċarati sabiex l-utilità tad-dejta miġbura tkun immassimizzata u ma jkunx hemm duplikazzjoni. 9. L-Istati Membri għandhom obbligi fl-ambitu tad-Direttiva dwar il-Ħabitats li jimmonitorjaw il-qabdiet u l-qatliet inċidentali taċ-ċetaċji kollha u li jiżguraw li l-qabdiet jew il-qatliet inċidentali ma jkollhomx impatt sinifikanti fuq il-popolazzjonijiet. F’dan ir-rigward, għal attivitajiet oħra tas-sajd u għal żoni oħra fejn il-qabdiet inċidentali qed jikkawżaw problema u mhumiex koperti mir-Regolament l-Istati Membri għandhom ir-responsabbiltà li jieħdu l-miżuri xierqa sabiex iħarsu l-popolazzjonijiet taċ-ċetaċji. B'mod partikolari, l-qabdiet inċidentali fil-Baħar l-Iswed u l-qabdiet inċidentiali ta' pinnipedi, tjur tal-baħar u fkieren fl-irkaptu tas-sajd fiż-żoni kollha huma enfasizzati bħala każijiet speċifiċi li attwalment mhumiex koperti mir-Regolament iżda li jesiġu monitoraġġ. IT-TRIQ 'IL QUDDIEM Minkejja li l-miri ta' monitoraġġ, il-formati tad-dejta u l-kwistjonijiet oħra huma suġġetti ta' dibattitu kontinwu, ir-Regolament, skont l-ICES, " irnexxilu jipprovdi stampa ferm iktar komprensiva tal-qabdiet sekondarju taċ-ċetaċji fiż-żoni tas-sajd Ewropej ". Xi Stati Membri għandhom iktar għarfien dwar l-impatti tal-attivitajiet tas-sajd tagħhom fuq iċ-ċetaċji, u dan jippermettilhom li jirrazzjonalizzaw il-ħtiġijiet għar-riċerka u l-protezzjoni ta' ċetaċji u jtejbu l-implimentazzjoni tar-Regolament. Ir-Regolament ilu fis-seħħ għal 6 snin, u minkejja dan it-titjib għadu mhux qed jissodisfa bis-sħiħ l-għan tiegħu li jevita l-qabdiet aċċidentali ta' ċetaċji fl-irkaptu tal-baħar. Il-qabdiet inċidentali għadhom evidenti f'għadd ta' attivitajiet tas-sajd fl-Atlantiku tat-Tramuntana, fil-Baħar tat-Tramuntana kif ukoll fil-Baltiku u skont l-ICES, bosta subpopolazzjonijiet ta' foċeni u dniefel komuni f'dawn iż-żoni huma meqjusa fil-periklu. Għall-Mediterran u l-Baħar l-Iswed jidher li l-istimi tal-abbundanza taċ-ċetaċji huma inadegwati u b'hekk ikun impossibbli li titwettaq valutazzjoni tal-popolazzjoni jew tal-qabdiet inċidentali għal dawn ir-reġjuni iżda hemm biżżejjed evidenza biex jiġi konkluż li l-qabdiet inċidentali jibqgħu għoljin f'dawn il-baċiri tal-baħar. Għaldaqstant, jeħtieġ li jiġi żgurat li l-monitoraġġ u l-mitigazzjoni huma tassew immirati fiż-żoni kkonċernati u għall-ispeċijiet l-aktar mhedda. Miżuri mtejba ta' mitigazzjoni jistgħu jiġu inkorporati fl-ambitu ta' qafas ta' miżuri tekniċi ġdid li se jiġi żviluppat bħala parti mir-riforma tal-Politika Komuni tas-Sajd. Dan ikun jista' jistabbilixxi l-kamp ta' applikazzjoni, l-għanijiet u l-miri li għandhom jintlaħqu fir-rigward tal-qabdiet inċidentali taċ-ċetaċji, bil-possibbiltà għall-Istati Membri li jwettqu miżuri speċifiċi ta' mitigazzjoni għal żoni u żoni tas-sajd speċifiċi. Ir-rekwiżiti ta' monitoraġġ jistgħu jiġu inkorporati fid-DCF, flimkien mal-adozzjoni ta' approċċ aktar wiesa' lejn l-ekosistema li jkun applikat għall-monitoraġġ taż-żoni tas-sajd u li jkun jinkludi l-qabdiet inċidentali ta' speċijiet mhux ta' mira bħaċ-ċetaċji, it-tjur tal-baħar u l-organiżmi bentiċi. Ladarba jinkiseb dan, ir-Regolament (KE) Nru 812/2004 ikun jista' jitħassar. [1] Ir-Regolament tal-Kunsill (KE) Nru 812/2004, adottat f'April 2004, jippreskrivi miżuri li jikkonċernaw qabdiet inċidentali ta' ċetaċji fil-meded [żoni] tas-sajd u jemenda r-Regolament (KE) Nru 88/98. [2] COM(2009) 368 finali. [3] Xbieki statiċi jinkludu għeżula, xbieki tat-tħabbil u għariti. [4] Il-koeffiċjenti ta' varjazzjoni (cv) huwa ddefinit bħala l-proporzjon tad-devjazzjoni standard imqabbel mal-medja. [5] ICES, 2010. EU request on cetacean bycatch regulation 812/2004. Item 4, Special request Advice May 2010. [6] ICES, 2010. EU request on cetacean bycatch regulation 812/2004. Item 3, Special request Advice October 2010. [7] Id-Direttiva tal-Kunsill 92/43/KEE dwar il-konservazzjoni tal-ħabitat naturali u tal-fawna u l-flora selvaġġa. [8] http://eionet.europa.eu/article17